b"\n_START_ARTICLE_\nTemukas\n_START_SECTION_\nIstorija\n_START_PARAGRAPH_\nMiestas buvo \xc4\xafkurtas 1881 m. vasario 24 d. kaip fortas, svarbus tuo metu vykusiam Araukanijos okupavimui. Forto projektui vadovav\xc4\x99s Manuel Recabarren gyvenviet\xc4\x99 pavadino Fuerte Recabarren ('Recabareno fortas')._NEWLINE_Pra\xc4\x97jus metams po forto \xc4\xafk\xc5\xabrimo prad\xc4\x97tos formuoti pirmosios b\xc5\xabsimo Temuko \xc5\xbeemutinio miesto did\xc5\xbeiosios gatv\xc4\x97s._NEWLINE_1888 m. baland\xc5\xbeio 15 d. buvo i\xc5\xa1rinkta pirmoji naujo miesto vald\xc5\xbeia, pirmasis meras buvo Jos\xc3\xa9 del Rosario Mu\xc3\xb1oz. Miestas greitai augo, ir 1895 m. jame jau buvo 7708 gyventojai. \xc4\xaek\xc5\xabrus Kautino provincij\xc4\x85 Temukas tapo jo sostine. Tuo metu Temukas tur\xc4\x97jo 16 037 gyventojus._NEWLINE_Miestui pakenk\xc4\x97 2010 m. \xc4\x8cil\xc4\x97s \xc5\xbeem\xc4\x97s dreb\xc4\x97jimas.\n_START_SECTION_\nGeografija ir klimatas\n_START_PARAGRAPH_\nTemukas yra centrin\xc4\x97je \xc4\x8cil\xc4\x97je, vienodai nutol\xc4\x99s tiek nuo And\xc5\xb3, tiek nuo Ramiojo vandenyno. Miestas i\xc5\xa1sid\xc4\x97st\xc4\x99s ant Kautino up\xc4\x97s sune\xc5\xa1t\xc5\xb3 nuos\xc4\x97d\xc5\xb3 sluoksnio tarp dviej\xc5\xb3 kalv\xc5\xb3 \xe2\x80\x93 \xc3\x91ielol (350 m) ir Conunhueno (360 m)._NEWLINE_Miest\xc4\x85 supa aplinka, b\xc5\xabdinga \xc5\xa1iems kra\xc5\xa1tams \xe2\x80\x93 sodinti spygliuo\xc4\x8di\xc5\xb3 mi\xc5\xa1kai, i\xc5\xa1sid\xc4\x97st\xc4\x99 morenin\xc4\x97s prerijos viduryje. Miesto apylink\xc4\x97se u\xc5\xbeauginama daug jav\xc5\xb3 ir vaisi\xc5\xb3. Gausiuose mi\xc5\xa1kuose auga kiparisin\xc4\x97 ficroja, sk\xc4\x97sta\xc5\xa1akis notofagas, juodoji pers\xc4\x97ja (Persea lingue). Nors miest\xc4\x85 supa mi\xc5\xa1kai, ta\xc4\x8diau oro kokyb\xc4\x97 mieste blog\xc4\x97ja, kadangi dauguma miesto kurui naudoja malkas. \xc5\xbdiem\xc4\x85 oro tar\xc5\xa1\xc4\x85 ma\xc5\xbeina da\xc5\xbeni liet\xc5\xabs._NEWLINE_Klimatologi\xc5\xa1kai Temukas priklauso \xc4\x8cil\xc4\x97s centrinio sl\xc4\x97nio Vidur\xc5\xbeemio regionui, oras jame dr\xc4\x97gnesnis ir v\xc4\x97sesnis. Visus metus pakaitomis ateina ciklonai ir anticiklonai, ta\xc4\x8diau vasar\xc4\x85 b\xc5\xabna ir trumpas sausas (palyginus su Santjagu ir kitais centrinio sl\xc4\x97nio miestais). Vidutin\xc4\x97 metin\xc4\x97 temperat\xc5\xabra yra 12\xc2\xa0\xc2\xb0C, \xc5\xa1il\xc4\x8diausio m\xc4\x97nesio mediana yra 23,5\xc2\xa0\xc2\xb0C, o \xc5\xa1al\xc4\x8diausio \xe2\x80\x93 3,9\xc2\xa0\xc2\xb0C (Ciren-Corfo, 1992). 1961\xe2\x80\x931990 m. vidutinis lietus (Direcci\xc3\xb3n Meteorol\xc3\xb3gica de Chile, 1991) i\xc5\xa1lydavo 1,157 mm krituli\xc5\xb3 (Capelli de Steffens et al., 1997).\n_START_SECTION_\nDemografija\n_START_PARAGRAPH_\nDid\xc5\xbeiajame Temuke 2002 m. gyveno 260 878 gyventoj\xc5\xb3, tad jis yra antras pagal dyd\xc4\xaf miestas \xc4\xaf pietus nuo Santjago (pirmas \xe2\x80\x93 Konsepsjonas) ir \xc5\xa1e\xc5\xa1tas pagal dyd\xc4\xaf visoje \xc5\xa1alyje. Temukas skiriasi nuo daugelio kit\xc5\xb3 miest\xc5\xb3 dideliu kiekiu mapu\xc4\x8di\xc5\xb3 (sudaro 13,5% Temuko komunos gyventoj\xc5\xb3) ir vokie\xc4\x8di\xc5\xb3 imigrant\xc5\xb3 (29,82%)._NEWLINE_Tikrajame Temuke gyvena 227 086 gyventoj\xc5\xb3. 2010 m. Temuk\xc4\x85 paveik\xc4\x97 vasario 27 d. \xc5\xbeem\xc4\x97s dreb\xc4\x97jimas. Temukas buvo vienas i\xc5\xa1 labiausiai paveikt\xc5\xb3 \xc4\x8cil\xc4\x97s region\xc5\xb3. \xc5\xbdem\xc4\x97s dreb\xc4\x97jimo stiprumas buvo 8,8 balai pagal Richterio skal\xc4\x99, jo metu buvo smark\xc5\xabs papildomi sm\xc5\xabgiai ir cunamis, kuris nepaveik\xc4\x97 Temuko, nes \xc5\xa1is yra toli nuo kranto."